**INFORMACIJA-NERP Nacionalni plan redukcije emisija, po obavezama iz Ugovora o energetskoj zajednici, implementacije LCP Direktive 2001/80 o velikim postrojenjima za sagorijevanje**

Kao ugovorna strana Ugovora o Energetskoj zajednici (UEnZ), Bosna i Hercegovina se obavezala na provedbu Direktive 2001/80/EZ o ograničenju emisije određenih zagađujućih materija u zrak iz velikih postrojenja za sagorijevanje (LCP direktiva), kako je predviđeno članom 16. i Prilogom II Ugovora o Energetskoj zajednici. Odredbe Ugovora odnose se na LCP postrojenja koji su u sistemu mrežne energije.

Opći cilj Direktive 2001/80/EZ o ograničenju emisije određenih zagađujućih materija u zrak iz velikih postrojenja za sagorijevanje je smanjenje emisija sumpor dioksida (SO2), azotnih oksida (NOx) i prašine (pepela / čvrstih čestica) iz postrojenja za sagorijevanje toplotne snage jednake ili veće od 50MWth.

Sve strane ugovornice Energetske zajednice su se obavezale da će provesti Direktivu o velikim postrojenjima za sagorijevanje i da će značajno smanjiti emisije iz "postojećih postrojenja". Kako bi ugovorne strane ispunile uvjete iz Direktive o velikim postrojenjima za sagorijevanje, Ministarsko vijeće Energetske zajednice (MVEnZ) je, na svojoj 11. sjednici održanoj 24. oktobra 2013., usvojilo Odluku - D/2013/05/MC-EnC o provedbi Direktive 2001/80/EZ Evropskog parlamenta i Vijeća od 23. oktobra 2001. o ograničenju emisija određenih zagađujućih materija u zrak iz velikih postrojenjima za sagorijevanje. Ovom odlukom su propisani obavezni rokovi i druge odredbe za sve ugovorne strane, uključujući i Bosnu i Hercegovinu.

Bosna i Hercegovina kao zemlja članica Ugovora, obavezna je provesti Direktivu o velikim postrojenjima za sagorijevanje u punom opsegu, vodeći računa o prilagođenim rokovima i odredbama.

Postojeća postrojenja za sagorijevanje mogu ispoštovati zahtjeve Direktive o velikim postrojenjima za sagorijevanje, koji su prilagođeni Odlukom D/2013/05/MC-EnC, na sljedeće načine:

Opcija 1: Poštivanje graničnih vrijednosti emisije (GVE) (član 4. (3)(a))

Opcija 2: Provedba nacionalnog plana redukcije emisija (NERPa) (član 4. (3)(b) i član 4. (6))

Opcija 3: Opcija ograničenog operativnog vijeka postrojenja (eng. opt-out) (član 4.(4))

**Direktivom o velikim postrojenjima za sagorijevanje državama je ponuđeno da izaberu da li će smanjiti emisije do 2018. godine, ograničiti broj radnih sati i vijek trajanja postrojenja ili će napraviti nacionalni plan za postepeno smanjenje emisija (NERP) u dužem vremenskom periodu. BiH je prihvatila opciju NERP-a sa definisanjem opt-out postrojenja sa ograničavanjem broja radnih sati .**

U skladu sa pomenutom Odlukom Vijeća Ministara Energetske zajednice, NERP će se koristiti u period od 01.01.2018.-31.12.2027. godine. Na kraju navedenog perioda trajanja NERP-a, postrojenja koja ostaju u radu nakon ovog perioda će morati biti usklađena sa GVE datim u dijelu 1 Aneksa V Direktive 2010/75/EU o industrijskim emisijama (tzv. IED)  ili gdje je primjenljivo na bazi stope odsumporavanja propisane ovom direktivom, za postrojenja toplotne snage preko 300-500 MW GVE: SO2 -200 mg/m n3 , ili gdje je primjenljivo stopa odsumporavanja 96%, NOx -200 mg/ m n3, prašina -20 mg/m n3 , svedeno na 6% O2 u dimnim plinovima.

Postrojenja koja su definisana kao opt-out neće raditi više od 20 000 radnih sati u period 01.01.2018. - 31.12.2023. godine.

 NERP za BiH, u skladu sa naprijed definisanim rokovima, daje plan redukcije emisija iz postojećih postrojenja do 2027. godine i isti se morao dostaviti na adresu Sekretarijata Energetske zajednice do kraja 2015. godine, kao i izjava operatora o tome koja postrojenja idu na opt-out opciju tj. rad sa smanjenim brojem radnih sati (20.000 sati) u periodu do 2023. godine.

 Dokumenat NERP-a je urađen od strane USAID EIA projekta uz koordinaciju Ministarstva vanjske trgovine i ekonomskih odnosa BiH, usvojen od strane Vijeća ministara i isti je odobren od strane Sekretarijata Energetske zajednice (kraj 2016.) Ovaj dokumenat predstavlja pregovaračko stajalište BiH sa argumentacijom.

 BiH izvještava o implementaciji NERP-a kroz neformalni mehanizam putem Ministarstva vanjske trgovine i ekonomskih odnosa BiH. Izvještaji o implementaciji NERP-a dostavljaju se Sekretarijatu EnZ kao I Evropskoj agenciji za okoliš (EEA) sa sjedištem u Kopenhagenu

Sekretarijat EnZ je Bosni I Hercegovini dostavio Otvoreno pismo o provođenju Direktive o velikim postrojenjima za sagorijevanje. Otvorenim pismom (eng. Opening letter in case ECS-9/21) Sekretarijata Energetske zajednice pokreće se postupak za rješavanje sporova protiv Bosne i Hercegovine zbog nepoštivanja Ugovora o osnivanju Energetske zajednice, posebno čl. 12.,16. i tačke 3. Priloga II, u vezi sa čl. 4.(3), 4. (6) i 16. Direktive 2001/80 /EZ Evropskog parlamenta i Vijeća od 23.10.2001. godine o ograničenju emisija zagađujućih materija u zrak iz velikih postrojenja za sagorijevanje. Istim je navedeno da prema Pravilima za rješavanje sporova prema Ugovoru, Sekretarijat može pokrenuti preliminarni postupak protiv strane prije nego zatraži odluku Ministarskog vijeća prema članu 91. Ugovora. Prema članu 13. navedenih Pravila za rješavanje sporova takav se postupak pokreće Otvorenim pismom.

**BiH je dala odgovor na navode date u Otvorenom pismo. Stav Sekretarijata EnZ po osnovu datog odgovora od strane BiH nije još donesen.**

**Emisije SO2, NOx i prašine za operatore sa područja BiH koji su u NERP-u:**

|  |  |  |
| --- | --- | --- |
|  |  |  **2018**  |
|  | **SO2**  |  |  | **NOx**  |  |  | **Prašina**  |  |
| 2018 g.granica  | 2018 prijavljeno  | prijavljeno/ g.granica  | 2018 g.granica  | 2018 prijavljeno  | prijavljeno/ g.granica  | 2018 g.granica  | 2018 prijavljeno  | prijavljeno/ g.granica  |
| 22,195  | 202,028  | **9.1**  | 15,695  | 16,871  | **1.07**  | 1,690  | 2,093  | **1.23**  |

|  |  |  |
| --- | --- | --- |
|  |  |  **2019** |
|  | **SO2**  |  |  | **NOx**  |  |  | **Prašina**  |  |
| 2019 g.granica  | 2019 prijavljeno  | prijavljeno/ g.granica  | 2019 g.granica  | 2019 prijavljeno  | prijavljeno/ g.granica  | 2019 g.granica  | 2019 prijavljeno  | prijavljeno/ g.granica  |
| 22,195  | 189,115  | **8.52**  | 14,030  | 14,415  | **1.03**  | 1,690  | 2,731  | **1.62**  |

Odstupanje u emisijama SO2 od palfona je evidentno. Što se tiče ukupnih emisija BiH emisije NOx i prašine za obe godine, 2018. i 2019., su bile vrlo blizu plafona. U 2018. godini prekoračenje plafona za NOx je iznosilo 7%, a u 2019.godine samo 3 % što je na nivou mjerne greške.

**Emisije SO2, NOx i prašine za operatore sa područja FBiH koji su u NERP-u:**

Po osnovu raspoloživih podataka iz dostavljenih izvještaja operatora sa područja Federacije BiH situacija je slijedeća:

- emisije SO2 od stranetermoblokova u vlasništvu JPEP BiH su i dalje znatno iznad plafona, u toku su aktivnosti na realizaciji projekta odsumporavanja. Dakle, u 2018. godini plafon za blokove JPEP BiH prekršen je za SO2 znatno, za NOx cca 11% dok su emisije prašine bile znatno ispod plafona,tj smanjene su za 55%. U 2019. godini, za SO2 je znatno prekršen plafon, emisije NOx su nešto malo iznad plafona (ispod 2%) dok su emisije prašine opet znatnio ispod plafona JPEP BiH tj. smanjene su za 58%.

-za emisije operatora Natron Hayat Maglaj prekoračenje plafona je urađeno za NOx u 2018. godini, dok je u 2019. godini to ispod definisanog plafona što je na liniji postepenog ispunjavanja obaveza.